En femårig pige fra Specialbørnehaven Væksthuset afgik mandag ved døden efter en tragisk drukneulykke. Politiet efterforsker stadig sagen og kan ikke udelukke en forbrydelse.

Mandag forsvandt en femårig pige fra sin børnehave i Frejlev, og efterfølgende blev hun fundet død i et bassin tæt på børnehaven. Siden fundet af pigen har Nordjyllands Politi arbejdet med at afhøre vidner og klarlægge hændelsesforløbet omkring pigens forsvinden ved hendes børnehave, Specialbørnehaven Væksthuset. Tirsdag middag er arbejdet stadig i gang. Kan ikke udelukke en forbrydelse At arbejdet stadig er i gang skyldes ifølge Michael Karstenskov, der er ansvarlig for efterforskningen ved Nordjyllands Politi, at man endnu ikke har kunnet klarlægge forløbet. Han fortæller, at de ikke umiddelbart tror, at der er sket en forbrydelse. - Når man finder en pige i et regnvandsbassin, så er den første tanke, at hun må være faldet i og druknet. Men vi må ikke lukke nogle spor, siger Michael Karstenskov. Uklarhed om tidsforløbet Mandag lød det fra Nordjyllands Politi, at pigen havde været kortvarigt forsvundet fra børnehaven, men tirsdag kan politiet ikke fortælle, hvor længe pigen faktisk var væk. - På nuværende tidspunkt er der lidt divergerende forklaringer, så jeg kan ikke udtale mig om tidsforløbet endnu, siger Michael Karstenskov. Han fortæller, at der endnu ligger noget arbejde foran dem med at afhøre parter i sagen og stykke en tidslinje sammen. Allerede mandag blev der tilkaldt krisehjælp til børn, personale og forældre i specialbørnehaven, som er normeret til 16 børn. Børnehaven er et specialtilbud, hvor nogle af børnene har diagnoser for eksempel inden for autisme eller ADHD. Susanne Nielsen, der er chef for Forebyggelse og Fællesskaber i Aalborg Kommune, fortæller til TV 2, at der normalt er to børn til en voksen på stedet, og hun siger: - Det her er en tragisk ulykke, hvor man er uopmærksom et meget kort øjeblik.